Politiet har en mistanke om, at en brand i en lade ved Hanstholm onsdag aften var påsat.

Onsdag aften udbrød der brand i en lade til en nedlagt landejendom på Thistedvej ved Hanstholm. I laden lå der noget hø, som der var gået ild i. Men flammerne fik ikke rigtig fat, så branden blev hurtig slukket, da brandvæsenet kom frem. Politiet har en mistanke om, at branden, der blev anmeldt klokken 23.36, er påsat. - Vi er sikre på, at den er påsat, for der er flere forskellige arnesteder, men det skal nu undersøges nærmere, siger Jørgen Jensen, politikommissær hos lokalpolitiet i Thisted. Teknikere vil i løbet af torsdag undersøge stedet nærmere. Ejendommen var ubeboet, og skaderne er begrænsede.